Mag wetumua ya phobor Jericó anʉm dakha narr aawai warag Jesús ag phobor ee dubwia dichmaa ajim aajem.
Mag phobor ee sĩejim aajem woun ãb phatkhon paraam.
Ma,
Zaqueo ajim aajem,
õrau gobiernoog debpaar paraa nʉm jeeujem khʉʉn por.
Mag wounau Jesús khĩir oog ẽkhaajeejim aajem,
mag õor pom wejom eemua.
Mamʉ joointa bʉthʉ khitarr aawai pod ooba aajeejim anaabá,
bʉ dʉrr khabam gaaimua.
Mag warm khʉʉn por ʉ̃rmua ichdeu pod ooba abaawai,
na khaphig mawia,
pabʉ jeeubahkhar neneree khitʉm gaai waaidʉwia nʉbaadejim anʉm,
ich eegar dichpinaa oog.
Mag i pa gaai ʉ̃gthaa simta,
Jesuu beewia,
ʉ̃gthaag oonaa,
i thʉ̃r thʉ̃rnaa irig,
—Zaqueo,
jopai eeg ʉʉrbabaad,
maimua marrau;
ĩsin mʉʉn pʉ aigta jẽerimajugui ajim anʉm.
Magbaa chadcha jopkharraapai ʉʉrbawia,
Zaqueoou onee Jesús ich di aar athaadejim aajem.
Mamʉ chi dʉi wenʉrrarr khʉʉnau oowai,
Jesús Zaqueo degta jẽerimaag waaidʉbaadem oobaawai,
thumaam khʉʉnau,
—Keena,
pãade oobat.
Jesuun,
pekau pooma sim degta waaidʉbaademwai anaajim anʉm.
Magbaawai Zaqueoou maach Por Jesús khĩirphee bʉjãau dʉnʉʉunaa irig thumaam khʉʉn dakhĩir,
—Ũrbá,
mua mʉchdeu nem wai chirʉm eem jãrrcha ar aphʉʉ khitheem khʉʉnag deejugui ajim anʉm.
Maagwai iwiir ãbam den khãijã seukhawi mua phatkhon khũgur autarr khai,
jũrr mua ag khãyau ʉ̃r biek jayap deejugui ajim anʉm.
Magbaawai Jesuu irig magjim aajem:
—Zaqueo,
pʉjã ĩchab jooi Abrán khararr ag chaain ewagam khʉʉn deneu,
mamʉ ĩsta pua irua ʉkhaajerrjo ʉkha chirsimgui ajim anʉm.
Mag gaaimua ĩsin chadau pʉchjã peerdʉwia,
mʉg degam khʉʉnpa peerdʉju ed pabaadem.
Mʉch chi Emkhooi Iewaan chadcha õor amach khaibag gaaimua okhoo khitheem khʉʉn jʉrwia,
peerdʉ awaanta beejimgui ajim anʉm.